ET Euroopa Liidu Teataja C 127/9

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

(2016/C 127/07)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„STEIRISCHE KÄFERBOHNE”

ELi nr: AT-PDO-0005-01272 – 4.11.2014

KPN ( X ) KGT ( )

1. Nimetus

„Steirische Käferbohne”

2. Liikmesriik või kolmas riik

Austria

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Nimetusega „Steirische Käferbohne” tähistatakse määratletud geograafilise piirkonna tingimustega kohanenud, kahe värvusega laigulist või marmorjat tüüpi uba, mis kuulub botaanilisse liiki õisuba (Phaseolus coccineus L.). Toodet turustatakse kuivatatud või serveerimisvalmina. Piiratud säilivusaja tõttu on uba värske tootena saadav vaid lühikese aja jooksul.

Kuivatatud „Steirische Käferbohne” füüsilised omadused:

— 1 000 puhta seemne mass: vähemalt 1 200 g

— Seemne kuju: lai, neerukujuline

— Värvused: kaks värvust (vaheldub lillakasmustast pruunikasbeežini)

— Kahe värvuse jaotus: laiguline või marmorjas

Eespool esitatud kirjeldusele vastavad peamiselt kasvatatavad sordid on riiklikku ja Euroopa sordiregistrisse kantud „Bonela” ja „Melange”. Steiermargi põllumajandustootjate endi poolt selekteeritud „Steirische Käferbohne” seemned ja ka uued aretatud sordid on lubatud sel juhul, kui need vastavad eespool kirjeldatud õisoa „Steirische Käferbohne” omadustele.

Toote „Steirische Käferbohne” välimus ja värvi tugevus on küll erinev, kuid laikude ja marmorja pinna tõttu üheselt eristatav. Ühevärvilised, põhivärvusega valged (selle värvuse osa on kõige suurem) oad on lubatud vaid väikese kõikumise (kuni 5 % massist) piires.

Müügivalmis kuivatatud oa miinimumnõuded:

katkiseid ube võib olla kuni 10 % massist. Kindlaksmääratud kirjeldusest erinev ubade välimus ja/või värvus on lubatud kuni viie massiprotsendi piires.

Toodet „Steirische Käferbohne” valmistatakse leotamise ja keetmise või aurutamise või muu taolise valmistamisviisi abil. Seeläbi paisub oaseeme oluliselt ning värvub pruunikaks. Vedelike (vesi, äädikas jne) lisamine on tavaline ja lubatud. Samuti on lubatud säilitamise või maitsestamise eesmärgil lisada tahkeid toiduaineid (nt sool, suhkur, hapendamisvahendid vms). Valmistamiseks kasutatav kuiv toode peab 100 % koosnema Steiermargi õisubadest, mille hulgas võib katkisi ube olla maksimaalselt 10 % massist.

Koostisained:

100 g keedetud Steiermargi õisubade energiasisaldus on keskmiselt 396 kJ ning need sisaldavad ligikaudu 7,08 g valku, 0,77 g rasva, 11,55 g süsivesikuid ja 6,35 ballastaineid. 100 g kuivatatud seemnete söödava osa valitud koostisainete keskmine sisaldus: 17,59 g valku, 1,68 g rasva, 27,95 g süsivesikuid, 34,4 g ballastaineid. Energiasisaldus on 1 112 kJ. Kõigi eespool nimetatud koostisainete andmete puhul võib esineda loomulikke kõikumisi.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Külvamisel kasutatavad oaseemned peavad kuuluma eranditult Steiermargi õisubade hulka. Põllumajandustootjate enda kasvatatud või selekteeritud külviseemned peavad olema eranditult pärit määratletud geograafilisest piirkonnast.

3.4. Tootmise erietapid, mis peavad toimuma määratletud geograafilises piirkonnas

Steiermargi õisubade kasvatamine ning serveerimisvalmis toote „Steirische Käferbohne” kõik tootmisetapid peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Steiermargi õisube turustatakse värskelt (piiratud koguses), kuivatatud ubadena ja serveerimisvalmilt ning nad peavad olema tähistatud kaitstud päritolunimetusega „Steirische Käferbohne”.

Nimetust „Steirische Käferbohne” on lubatud tõlkida, tingimusel et märgisel on esitatud ka saksakeelne algnimetus „Steirische Käferbohne”.

4. Geograafilise piirkonna täpne määratlus

Steiermarki liidumaa

5. Seos geograafilise piirkonnaga

5.1. Geograafilise piirkonna eripära

Tänu kasvupiirkonnas valdavatele ajaloolise Illüüria-ala ilmastiku- ja mullatingimustele (kerged kuni keskmise raskusega, lubja- ja huumuserikkad, suure mineraalide sisaldusega savimullad) ning määratletud geograafilises piirkonnas kasutatavatele sortidele on toode „Steirische Käferbohne” optimaalselt väljakujunenud omadustega (välimus, maitse ja saagikus). Kasvukoha geograafiline asend Steiermargis on sarnane õisoa (Phaseolus coccineus L.) algse päritolukoha (Põhja-Ameerika ja Kesk-Ameerikas Guatemala) kliimaga, mis on Steiermargi õisoa eduka kasvatamise alus. Kliimast tingitud, sageli esinev suur õhuniiskus (10–20 niisket-lämbet päeva), suvel suur hulk sademeid, samal ajal ekstreemsete ilmastikuolude vähenemine, vähe tuult ja kõrged temperatuurid (päikesepaisteliste tundide suur hulk ja keskmine temperatuur suvel 20 °C) eelkõige õitsemisperioodil võimaldavad Steiermargi õisoal kõige paremini areneda, mistõttu on võimalik saavutada oa silmatorkav suurus (1 000 puhta seemne mass). Võrreldes aedoaga läheb õisoal kasvamiseks vaja oluliselt rohkem niiskust, mis on tagatud määratletud geograafilise piirkonna suurema sademete hulgaga; ekstreemne kuivus oleks õisoa jaoks kahjulik. Õisuba on ka külmaõrn ning vajab eriti õitsemisperioodil piisavalt soojust ja vett; selle taime külma- ja niiskusetaluvus on suurem kui teistel ubadel. Võrreldes Austria muude piirkondadega on sellised ideaalsed kasvutingimused ainult määratletud geograafilises piirkonnas.

Tootjate oskusteave on olulise tähtsusega toote „Steirische Käferbohne” kvaliteediomaduste saavutamisel. Üksnes kohalike tootjate oakasvatuse alustel ja meetoditel põhinevad teadmised ja kogemused võimaldasid Steiermargis teha külviseemnega seotud ulatuslikku aretustööd (Steiermargi õisoa aretustööd saab olemasolevate dokumentide alusel tõendada kuni 19. sajandini). Selle tulemusel saavutati õisoa veelgi parem kohanemine geograafilise piirkonna ilmastiku- ja mullatingimustega. Aretustöö tulemusena saadi toote „Steirische Käferbohne” toorainena kasutatavad sordid „Bonela” ja „Melange”. Nii nagu Steiermargi oakasvatuse algusajal selekteerivad määratletud geograafilise piirkonna põllumajandustootjad ise jätkuvalt oma külviseemneid. Sajandite jooksul on selle selekteerimistöö tulemusel saadud Steiermargi kliimaga paremini kohanenud Steiermargi õisuba, mis on silmatorkavalt mitmevärviliselt laiguline või marmorjas ning iseloomuliku konsistentsi ja maitsega.

Selle piirkonna tootjate kõrgetasemeline oskusteave põhineb traditsioonilistel talupoeglikel teadmistel ja kogemustel. Need hõlmavad järgmisi valdkondi: külviseemne selektsioon, sordi säilitamisega seotud aretustöö, viljelusviisid, segavilja puhul õigete toestuskultuuride valik (nt mais), kasvatus- ja koristustehnika, õige koristusaja kindlaksmääramine ning ettevaatlik kuivatamine ja saagi õige töötlemine, mida inimpõlvede jooksul on lihvitud. Kõik need oskused on olulised toote „Steirische Käferbohne” välimuse, maitse ja saagi saavutamisel.

5.2. Toote eripära

Määratletud geograafilises piirkonnas spetsiaalselt selekteeritud õisoa (Phaseolus coccineus L.) seemnetest valmistatud toode „Steirische Käferbohne” erineb muudest ubadest oluliselt oma erilise värvuse ja mustri (kahe värvusega, mis vaheldub lillakasmustast pruunikasbeežini, laiguline või marmorjas) ning oma erakordse suuruse poolest (1 000 puhta seemne mass on vähemalt 1 200 g). Serveerimisvalmis tooteks valmistamise käigus paisub seeme vee suure imamisvõime tõttu peaaegu poole suuremaks. Veidi pähklise maitsega serveerimisvalmis „Steirische Käferbohne” maitseb nagu kastani söödav vili. Konsistents on peen, kreemjas, suussulav ega ole jahune. Toote „Steirische Käferbohne” eripära on asjaolu, et seda saab kasutada nii vürtsikate kui ka magusate roogade valmistamisel.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Steiermargi õisuba kasvab hästi üksnes looduslike tingimuste (ilmastiku- ja mullatingimused) ning määratletud geograafilise piirkonna tootjate traditsioonilise oskusteabe koosmõju tulemusel. See uba erineb teistest ubadest oma silmatorkava värvuse ja mustrijaotuse, puuduva jahususe ning peene, kreemjas-pähklise maitse poolest. Need omadused on tingitud kasvupiirkonna ilmastiku- ja mullatingimustest, aga ka kasutatavatest ja määratletud geograafilises piirkonnas selekteeritud, aretatud ja talletatud sortidest. Mitmeid inimpõlvi kestnud piirkondlike tootjate oskuslik tegelemine selle erilise oaga on tinginud selle, et Steiermargi põllumajandustootjad selekteerisid oma külviseemet nii kaua, kuni selle tegevuse tagajärjel saadi sellised sordid, mis olid optimaalselt kohanenud määratletud geograafilise piirkonna omapäraste tingimustega, ning mis otseselt mõjutasid toote kvaliteeti ja omadusi (suurus, kuju, värvuse tugevus ja selle osa, konsistents ja maitse). Tänu mineraalide, lubja- ja huumuserikastele savimuldadele saavad Steiermargi õisoa seemned täielikult areneda. Nii mulla- kui ka ilmastikutingimused mõjuvad küpsusperioodil üheskoos ning sellest on tingitud nii oa suurus, selle hõrk maitse ja saagikus. Tänu endakasvatatud külviseemne jätkuvale kohandamisele/selekteerimisele ning sordi säilitamiseks tehtavale pidevale aretustööle (mille käigus puhastatakse välja mutandid ja ristandid) ning määratletud geograafilise piirkonna mulla- ja ilmastikutingimustele kujunebki toote omapära. Teadmised kohalike olude kohta, geograafiliselt kohanenud külviseemne kohta põlvest põlve edastatud oskusteave, kasvatus- ja koristusmeetodid ning kohalike tootjate poolt õige koristusaja kindlaksmääramine on aidanud kaasa toote omaduste optimaalsele arengule.

Piirkonnale omase tootena panustab „Steirische Käferbohne” maaelu struktuuri säilitamisse. Tänu Steiermargi õisoale on välja töötatud mitmete roogade retsepte (tuntuim neist „Steirische Käferbohnensalat” (Steiermargi õisoasalat)). Seda toodet saab kulinaarias mitmeti kasutada. Toote tähtsus ja hea maine kajastuvad asjaolus, et Steiermargi elanikkonna hulgas on toode „Steirische Käferbohne” laialdaselt teada ja tuntud (nimetus, mitmekülgne kulinaariaalane kasutus, kultuurisündmused, kasutamine disainis jne).

Viide tootespetsifikaadi avaldamisele

(Viitemääruse artikli 6 lõike 1 teine lõik)

Spetsifikaadi täistekst on kättesaadav veebisaidil http://www.patentamt.at/Media/Steirische_Kaeferbohne_Antrag.pdf

või otse Austria patendiameti Österreichisches Patentamt veebisaidil (www.patentamt.at), kasutades failini viivat teed: „Markenschutz/Schutzrechte/Herkunftsangabe” (http://www.patentamt.at/Markenschutz/Schutzrechte/Herkunftsangabe/). Spetsifikaadi leiab kvaliteedikirjelduse nime alt.

(1) ELT L 343, 14.12.2012, lk 1.